
ঢাকা: বাংলাদেশের অর্থনৈতিক প্রবৃদ্ধি ও উন্নয়নকে এগিয়ে নিতে শ্রমিকদের দক্ষতা বৃদ্ধি করতে হবে। আর এ জন্য প্রশিক্ষণ ও নতুন প্রযুক্তির প্রয়োজন বলে মন্তব্য করেছেন তত্ত্বাবধায়ক সরকারের সাবেক উপদেষ্টা ও অর্থনীতিবিদ অধ্যাপক ওয়াহিদউদ্দিন মাহমুদ।
 
শনিবার রাজধানীর মহাখালীর ব্র্যাক ইন সেন্টারে ‘বাংলাদেশের অর্থনৈতিক অগ্রগতির সম্ভাবনা: দক্ষিণ এশিয়ার অভিজ্ঞতা’ বিষয়ে এক বক্তৃতা অনুষ্ঠানে তিনি এ মন্তব্য করেন।
 
যুক্তরাজ্যভিত্তিক গবেষণা ও পরামর্শক সংস্থা ইন্টারন্যাশনাল গ্রোথ সেন্টারের (আইজিসি) কর্মকাণ্ডের দ্বিতীয় পর্যায়ের সূচনা উপলক্ষে এ বক্তৃতা অনুষ্ঠিত হয়।
 
আইজিসি এবং ব্র্যাক বিশ্ববিদ্যালয়ের ইনস্টিটিউট অব গভর্নেন্স স্টাডিজ (আইজিএস) ও ব্র্যাক ডেভেলপমেন্ট ইন্সটিটিউট(বিডিআই) যৌথভাবে এ অনুষ্ঠানের আয়োজন করে।
 
বাংলাদেশের অর্থনৈতিক অগ্রগতি হলেও এখনও অনেক চ্যালেঞ্জ রয়ে গেছে বলে আলোচনায় মন্তব্য করেন বক্তারা। আর এসব চ্যালেঞ্জ কাটিয়ে উঠতে নতুন ধারণার উদ্ভাবন, কর্ম দক্ষতা বৃদ্ধি, জ্বালানি শক্তির সহজলভ্যতা, অর্থনৈতিক কর্মকাণ্ডের প্রসার, উন্নয়ন সহায়ক নীতি গ্রহণ ও বাস্তবায়ন, ভূমি সংস্কার এবং কৃষি ও শিল্প খাতের সম্প্রসারণের সুপারিশ করেন বক্তারা।
  
সভাপতির বক্তব্যে ওয়াহিদউদ্দিন মাহমুদ বলেন, বাংলাদেশে ধারণার চেয়েও বেশি প্রবৃদ্ধি অর্জিত হয়েছে। যা দারিদ্র্য বিমোচনে উল্লেখযোগ্য ও ইতিবাচক। আমরা অদক্ষ শ্রমশক্তির ব্যবহার করে সর্বোচ্চ ফলাফল পেয়েছি। তাই এ প্রবৃদ্ধি ধরে রাখতে শ্রমশক্তির দক্ষতা বাড়ানোর জন্য প্রশিক্ষণ দরকার। একই সাথে প্রযুক্তির বিষয়েও অবগত হওয়া প্রয়োজন।
 
তিনি আরও বলেন, বাংলাদেশের মতো কম কৃষি জমিতে প্রযুক্তি ব্যবহার করে উৎপাদন বাড়ানোর নজির পৃথিবীতে আর কোনো দেশে নেই । কৃষি ক্ষেত্রে এ সাফল্যের ফলে বাংলাদেশের মানুষের মাথাপিছু আয় বৃদ্ধির ধারা অব্যাহত রয়েছে।
 
প্রবৃদ্ধি বৃদ্ধিতে ক্ষুদ্র ও মাঝারি শিল্প উদ্যোক্তাদের পরিশ্রম, প্রবাসী আয় বা রেমিট্যান্স এবং রপ্তানি আয় বৃদ্ধি সমানভাবে অবদান রাখছে।
 
ওয়াহিদউদ্দিন মাহমুদ মনে করেন, বাংলাদেশের পক্ষে এখন সবচেয়ে বড় চ্যালেঞ্জ হচ্ছে কৃষিভিত্তিক উন্নয়নকে চলমান রাখা। শুধু কৃষির উপর নির্ভর করে সার্বিক উন্নয়ন নিশ্চিত করা সম্ভব নয়। এজন্য কৃষিভিত্তিক শিল্পায়ন ও নগরায়ন খুব জরুরি। 
 
আলোচনায় অধ্যাপক রবিন বারজেস বলেন, আমার বিশ্বাস বাংলাদেশের নতুন ধারণা তৈরির সক্ষমতা রয়েছে। শিল্প উন্নয়ন, জনগণের ক্ষমতায়ন এবং অর্থনৈতিক কর্মকাণ্ড বাড়াতে বাংলাদেশে অনেক পরিবর্তন এসেছে।
 
তিনি আরও বলেন, ভারত অনেক এগিয়ে এসেছে। ভূমি সংস্কার থেকে শুরু করে উৎপাদন প্রক্রিয়ায় তারা উন্নয়ন করতে পেরেছে। এছাড়া চীনও শিল্পায়নের দিক থেকে অনেক এগিয়ে গেছে।
 
তবে বাংলাদেশে শিল্প উন্নয়ন এখনও সীমিত, শ্রমবাজার যথেষ্ট ঝুঁকিপূর্ণ, শহর উন্নয়ন ও পরিকল্পনাসহ জনসংখ্যা সমস্যায় বাংলাদেশ জর্জরিত, জলবায়ু পরিবর্তনের কারণে বাংলাদেশ অনেক দিক থেকে পিছিয়ে রয়েছে বলে মনে করেন বারজেস।
 
তবে দারিদ্র্য বিমোচন, শিশু মৃত্যহার কমানো, স্বাস্থ্য খাতের উন্নয়নসহ সার্বিকভাবে বাংলাদেশের মানুষের আয় বাড়ছে এবং অর্থনৈতিক অগ্রগতি হয়েছে বলে উল্লেখ করেন তিনি।
 
বারজেস জানান, জ্বালানি শক্তির ব্যবহারে পাকিস্তান যুক্তরাষ্ট্রের ৩ শতাংশ, ভারত ৪ শতাংশ এবং বাংলাদেশ ২ শতাংশ। তাই ভবিষ্যতে বাংলাদেশের জন্য মারাত্মক একটা চ্যালেঞ্জ হচ্ছে জ্বালানি শক্তির যোগান ও ব্যবহার নিশ্চিত করা। কেননা জ্বালানি শক্তির ব্যবহার ছাড়া শিল্পায়ন, অর্থনৈতিক অগ্রগতি অর্জন করা সম্ভব না। আর শিল্পায়ন না হলে নির্ধারিত জিডিপি অর্জন সম্ভব নয়।
 
সার্বিক উন্নয়নের লক্ষ্যে বাংলাদেশকে সম্ভাব্য অর্থনৈতিক মডেল তৈরি করতে নীতি প্রণয়ন ও নকশা তৈরি করতে হবে বলে জানান অধ্যাপক বারজেস।
 
কয়েকটি সুপারিশ করে তিনি বলেন, উন্নয়নের জন্য জ্ঞানের পরিধি বাড়ানোর সঙ্গে বাংলাদেশের অর্থনৈতির কর্মকাণ্ডও বাড়াতে হবে, বাল্যবিবাহ কমাতে হবে এবং শ্রমবাজারের আধুনিকায়ন ঘটাতে হবে। 
 
অনুষ্ঠানে জোনাথন লিপ বলেন, দারিদ্র্য বিমোচন, অর্থনৈতিক দিক থেকে সাফল্য আসলেও বাংলাদেশের টেকসই উন্নয়নের জন্য অনেক চ্যালেঞ্জ রয়েছে। এগুলো মোকাবেলায় নতুন ধারণার উদ্ভাবন দরকার। দক্ষতা বাড়ানোর পাশাপাশি উন্নয়নের ক্ষেত্রে বাংলাদেশে কি কি সমস্যা রয়েছে সেগুলো চিহ্নিত করতে হবে। এজন্য আন্তর্জাতিক সংলাপ প্রয়োজন।
 
আইজিসি সমন্বিতভাবে এলএসই ও অক্সফোর্ড বিশ্ববিদ্যালয়ভিত্তিক একটি গবেষণা প্রতিষ্ঠান। যা উন্নয়নশীল দেশের সরকার সমূহকে অর্থনৈতিক উন্নয়নের ব্যাপারে পরামর্শ দিয়ে থাকে। যুক্তরাজ্যের আন্তর্জাতিক উন্নয়ন বিভাগের (ডিএফআইডি) উদ্যোগ ও অর্থায়নে ২০০৮ সালে আইজিসি প্রতিষ্ঠিত হয়।
 
বক্তৃতা অনুষ্ঠানে অন্যান্যদের মধ্যে বক্তব্য রাখেন লন্ডন স্কুল অব ইকোনমিক্স অ্যান্ড পলিটিক্যাল সায়েন্স’র (এলইসি) শিক্ষক এবং আইজিসির পরিচালক অধ্যাপক রবিন বারজেস, আইজিসির নির্বাহী পরিচালক এবং এলইসির সহযোগী অধ্যাপক ড. জোনাথেন লিপ, এশীয় উন্নয়ন ব্যাংকের (এডিবি) দক্ষিণ এশিয়া অঞ্চলের সাবেক মহাপরিচালক এবং আইজিএস-বিডিআই’র নির্বাহী পরিচালক ড. সুলতান হাফিজ রহমান প্রমুখ।

